To personer fløyet til sykehus etter båtulykke
Nødetatene rykket fredag kveld ut til Helgeroa i Larvik kommune i Vestfold etter melding om at en fritidsbåt med fire personer om bord hadde kjørt på en stake. – Ingen personer i vannet, men to personer er skadet. En voksen og ett barn, skriver Sør-Øst politidistrikt på Twitter. Klokken 21.21 melder politiet at mor og hennes 13 år gamle sønn blir fløyet til sykehus med redningshelikopter. – Skadeomfanget er ukjent, men de er sjekket av helsepersonell på stedet og fløyet til sykehus med redningshelikopter. De to andre skal være lettere skadet og blir kjørt til lokalt sykehus i ambulanse, sier vakthavende redningsleder Børge Galta ved Hovedredningssentralen Sør-Norge til VG. Operasjonsleder Marius Knudsen i Sør-Øst politidistrikt sier til VG lørdag morgen at politiet ikke har opplysninger om skadeomfanget.
Mor og sønn er fløyet til sykehus etter en båtulykke i Helgeroa i Larvik.